Hoop vir dié wonderkuur beskaam | Netwerk24
Deur Dirk Kotze, Brackenfell 18 November 2020 05:01
Johann Maarman se "Prontuit" (16.11) het betrekking. Hy skryf: "Miskien moes die ouers wat die matriekafskeid gereël het, dit in ag geneem het dat iemand aanstoot sou neem dat hulle nie welkom was nie." Regtig?
Die ouer wat die afskeid gereël het, is op 13 November as volg aangehaal: " . . . is daar volgens haar besluit om die funksie vir almal oop te stel. Die uitnodiging is via Facebook en WhatsApp versprei. Enige kind wat wou kom, kon kom."
Nou word dit as "rassisties" aangeblaas. As dit die geval was, kan enige uitnodiging deur enig­iemand deur 'n ander party as rassisties gesien kan word. By wie moet ek nou toestemming kry om uitnodigings vir 'n private geleentheid te rig?
Waar ek met hom saamstem, is wanneer hy skryf: "Maar is dit regtig nodig dat die EFF opdaag vir elke partytjie wat net ruik na ras en kleur? Opportuniste." Dit wil voorkom of dit al is waarop die EFF teer – naakte rassisme. Soos hy soek ek na 'n wonderkuur vir hierdie virus, maar helaas, die hoop beskaam.